Onsdag vedtog Hjørring Kommune, at der skal opføres et nyt samlingssted for kreativitet i Hjørring midtby, og arbejdet starter om et års tid. Det er blevet besluttet, efter idéen sidste år blev skudt til hjørne , fordi det ikke kunne hænge sammen økonomisk. - Med den nye bygning ønsker vi at give musikskolen rammer, hvor der er plads til kreativitet og fællesskaber, og hvor de gode akustiske forhold giver et kvalitetsløft til undervisningen, siger Søren Smalbro, borgmester i Hjørring Kommune. Tæt på transport Bygningen bliver på 1800 kvadratmeter og er tegnet af arkitektvirksomheden Cobe. Desuden kommer den til at indeholde et fælles rum, der skal være samlingspunkt for mennesker og aktiviteter samt med plads til koncerter og forestillinger. Det er altså noget af en opgradering i forhold til musikskolens nuværende midlertidige lokaler, hvor et kloakrør stikker op ad gulvet og akustikken dårlig. Fordi musikskolen kommer til at ligge på Teaterpladsen i Hjørring Midtby, er der også let adgang til tog- og busforbindelser giver mulighed for at børn, unge og voksne, som ikke bor tæt på midtbyen, nemt kan komme til musikskolen med offentlig transport. For alle Ifølge kommunen skal bygningen huse mennesker, som har lyst til at spille musik, få undervisning i kreative fag, og folk som bare vil bare hænge ud, mens de venter på bussen. - Vi får en bygning, der inviterer til fællesskaber, og hvor alle er velkomne. Det er vores håb, at mennesker på tværs af alder vil bruge bygningen, også som et samlingssted, siger Gry Bruun Nielsen, der er formand for Børne-, Fritids- og Undervisningsforvaltningen. Hver uge har alle 4-5-årige i Hjørring Kommunes børnehaver samt elever på forskellige klassetrin rundt omkring i alle kommunens skoler del af musikalske oplevelser, som er drevet af Hjørring Musiske Skole. - Det, at vi integrerer musik, bevægelse og instrumenter i vores dagtilbud og skoler, har betydning for børnenes indlæringsevne, sproglige udvikling og sociale kompetencer. Og det er med til at skabe udvikling, læring og trivsel for vores børn og unge i kommunen. Anlægsbudgettet er cirka 37 millioner kroner. Hjørring Kommune forventer at tage første spadestik omkring årsskiftet 2023/2024.

Referat:
Byggeriet af Hjørring Musiske Skole er nu vedtaget.